CELEX: 52017PC0766
Language: lv
Date: 2017-12-18
Title: Priekšlikums PADOMES ĪSTENOŠANAS LĒMUMS on subjecting the new psychoactive substance methyl 2-{[1-(5-fluoropentyl)-1H-indazole-3-carbonyl]amino}-3,3-dimethylbutanoate (5F-MDMB-PINACA) to control measures

EIROPAS KOMISIJA
            Briselē, 18.12.2017
            COM(2017) 766 final
            2017/0346(NLE)
            Priekšlikums
            PADOMES ĪSTENOŠANAS LĒMUMS
            on subjecting the new psychoactive substance methyl 2-{[1-(5-fluoropentyl)-1H-indazole-3-carbonyl]amino}-3,3-dimethylbutanoate (5F-MDMB-PINACA) to control measures
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               Padomes Lēmums 2005/387/TI par informācijas apmaiņu, riska novērtējumu un kontroli attiecībā uz jaunām psihoaktīvām vielām
                  1
                paredz triju posmu procedūru, pēc kuras jaunai psihoaktīvai vielai Savienībā var noteikt kontroles pasākumus.
            
            
               2017. gada 4. jūlijā tika izdots Eiropas Narkotiku un narkomānijas uzraudzības centra (EMCDDA) un Eiropola kopīgais ziņojums, kas sagatavots saskaņā ar Padomes Lēmuma 2005/387/TI 5. pantu. Pēc Komisijas un septiņu dalībvalstu iesniegtā pieprasījuma Padome, ievērojot iepriekšminētā Padomes lēmuma 6. panta 1. punktu, 2017. gada 15. septembrī prasīja novērtēt riskus, ko rada jaunās psihoaktīvās vielas metil-2-{[1-(5-fluorpentil)-1H-indazol-3-karbonil]amino}-3,3-dimetilbutanoāta (5F-MDMB-PINACA, 5F-ADB) lietošana, ražošana un nelikumīga tirdzniecība, organizētās noziedzības iesaistīšanās, un attiecībā uz šo vielu ieviestu kontroles pasākumu iespējamās sekas.
            
            
               EMCDDA zinātniskā komiteja, rīkojoties saskaņā ar Padomes lēmuma 6. panta 2., 3. un 4. punkta noteikumiem, novērtēja ar 5F-MDMB-PINACA saistītos riskus. Riska novērtējuma ziņojums 2017. gada 14. novembrī tika iesniegts Komisijai un Padomei. Riska novērtējuma galvenie rezultāti ir šādi.
            
            
               ·5F-MDMB-PINACA ir sintētisks kanabinoīds. Tā iedarbība ir līdzīga THC iedarbībai, kas ir galvenais marihuānas psihoaktīvās iedarbības izraisītājs, bet ar papildu toksiskumu, kas apdraud dzīvību. 5F-MDMB-PINACA spēcīgā iedarbība un augstais un dažādais vielas saturs smēķēšanas maisījumos rada lielu saindēšanās risku.
            
            
               ·5F-MDMB-PINACA Eiropas Savienībā ir bijis pieejams vismaz kopš 2014. gada septembra un ir konstatēts 25 dalībvalstīs. Divas dalībvalstis ir ziņojušas par 28 nāves gadījumiem, kas saistīti ar 5F-MDMB-PINACA. Vismaz 20 gadījumos 5F-MDMB-PINACA bija nāves cēlonis vai varētu būt veicinājis nāves iestāšanos.
            
            
               Ievērojot Padomes Lēmuma 2005/387/TI 8. panta 1. punktu, Komisija sešu nedēļu laikā no riska novērtējuma ziņojuma saņemšanas dienas iesniedz Padomei iniciatīvu par kontroles pasākumu piemērošanu jaunām psihoaktīvām vielām visā Savienībā vai ziņojumu, kurā izskaidrots Komisijas viedoklis, kāpēc šāda iniciatīva nav nepieciešama. Saskaņā ar Tiesas 2015. gada 16. aprīļa spriedumu apvienotajās lietās C-317/13 un C-679/13, pirms tiek pieņemts akts, kura pamatā ir Padomes Lēmuma 2005/387/TI 8. panta 1. punkts, ir jākonsultējas ar Eiropas Parlamentu. 
            
            
               Balstoties uz riska novērtējuma ziņojumā konstatēto, Komisija uzskata, ka ir pamatoti minētajai vielai visā Savienībā piemērot kontroles pasākumus. Spriežot pēc riska novērtējuma ziņojuma, 5F-MDMB-PINACA akūtais toksiskums var radīt smagu kaitējumu cilvēka veselībai.
            
            
               2.
                     PRIEKŠLIKUMA MĒRĶIS 
            
            
               Šā Padomes īstenošanas lēmuma priekšlikuma mērķis ir aicināt dalībvalstis piemērot 5F-MDMB-PINACA kontroles pasākumus un kriminālsodus, kas paredzēti to tiesību aktos atbilstoši dalībvalstu saistībām, kuras izriet no Apvienoto Nāciju Organizācijas 1971. gada konvencijas par psihotropajām vielām.
            
            
               2017/0346 (NLE)
            
            
               Priekšlikums
            
            
               PADOMES ĪSTENOŠANAS LĒMUMS
            
            
               par kontroles pasākumu piemērošanu jaunajai psihoaktīvajai vielai metil-2-{[1-(5-fluorpentil)-1H-indazol-3-karbonil]amino}-3,3-dimetilbutanoātam (5F-MDMB-PINACA, 5F-ADB)
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Padomes 2005. gada 10. maija Lēmumu 2005/387/TI par informācijas apmaiņu, riska novērtējumu un kontroli attiecībā uz jaunām psihoaktīvām vielām
                  2
                un jo īpaši tā 8. panta 3. punktu,
            
            
               ņemot vērā Eiropas Komisijas priekšlikumu,
            
         
         
            
               ņemot vērā Eiropas Parlamenta atzinumu
                  3
               , 
            
            
               tā kā:
            
            
               (1)Riska novērtējuma ziņojumu par jauno psihoaktīvo vielu metil-2-{[1-(5-fluorpentil)-1H-indazol-3-karbonil]amino}-3,3-dimetilbutanoātu (5F-MDMB-PINACA) saskaņā ar uz Lēmuma 2005/387/TI 6. pantu sagatavoja Eiropas Narkotiku un narkomānijas uzraudzības centra (EMCDDA) paplašinātās Zinātniskās komitejas īpašā sanāksmē un pēc tam 2017. gada 14. novembrī iesniedza Komisijai un Padomei.
            
            
               (2)5F-MDMB-PINACA ir sintētisks kanabinoīds. Tā iedarbība ir līdzīga THC iedarbībai, kas ir galvenais marihuānas psihoaktīvās iedarbības izraisītājs, bet ar papildu toksiskumu, kas apdraud dzīvību. 5F-MDMB-PINACA spēcīgā iedarbība un augstais un dažādais vielas saturs smēķēšanas maisījumos rada lielu saindēšanās risku.  
            
            
               (3)5F-MDMB-PINACA Savienībā ir bijis pieejams vismaz kopš 2014. gada septembra un ir konstatēts 25 dalībvalstīs. 5F-MDMB-PINACA īpašību dēļ varētu būt, ka nav konstatēti visi gadījumi, jo viela netiek regulāri kontrolēta. Viela tika konfiscēta lielākoties augu materiāla vai pulvera veidā, bet tā tika konfiscēta, gan mazākā mērā, arī šķidrā veidā, dzēšlapās un citās neprecizētās fizikālās formās. Eiropas Savienībā vairāk nekā 1770 gadījumos veikta augu materiāla konfiskācija. 
            
            
               (4)Divas dalībvalstis ir ziņojušas par 28 nāves gadījumiem, kas saistīti ar 5F-MDMB-PINACA. Vismaz 20 gadījumos 5F-MDMB-PINACA bija nāves cēlonis vai varētu būt veicinājis nāves iestāšanos. Turklāt divas dalībvalstis ziņoja par 35 neletāliem akūtas intoksikācijas gadījumiem, kas saistīti ar 5F-MDMB-PINACA. 5F-MDMB-PINACA īpašību dēļ varētu būt, ka nav konstatēti un nav reģistrēti visi neletālie intoksikācijas gadījumi un nāves gadījumi.
            
            
               (5)Nav konkrētas informācijas par to, ka 5F-MDMB-PINACA ražošanā, izplatīšanā (nelikumīgā tirdzniecībā) un piegādē Savienībā būtu iesaistīta organizētā noziedzība. Pieejamie dati liecina, ka 5F-MDMB-PINACA ražo ķīmijas rūpniecības uzņēmumi Ķīnā. 
            
            
               (6)5F-MDMB-PINACA parasti tiek pārdots kā “legāls” marihuānas aizstājējs specializētos veikalos (“head shops”) un internetā mazos daudzumos un vairumā smēķēšanas maisījumos ar apzīmējumu “legal high” un pulvera veidā. To var pārdot arī tieši nelegālajā narkotiku tirgū. Šīs vielas sastāvdaļās tiek norādītas reti, tādēļ lietotāji pārsvarā nemaz neapzinās, ka viņi vispār lieto sintētiskos kanabinoīdus un konkrēti 5F-MDMB-PINACA. 
            
            
               (7)Ne Savienībā, ne, šķiet, citviet pasaulē kanabinoīdam 5F-MDMB-PINACA nav atzīta lietojuma nedz medicīnā, nedz veterinārijā. Izņemot 5F-MDMB-PINACA izmantošanu par analītisku references standartu un zinātniskos pētījumos, nav norāžu, ka to var izmantot citām vajadzībām.
            
            
               (8)Riska novērtējuma ziņojumā secināts, ka datu trūkuma dēļ saistībā ar 5F-MDMB-PINACA rodas daudzi jautājumi par riskiem cilvēka veselībai, sabiedrības veselībai un sociālajiem riskiem un uz tiem varētu atbildēt turpmāki pētījumi. Tomēr pieejamie pierādījumi un informācija par vielas radīto risku veselībai un tās sociālo risku ir pietiekams pamats, lai visā Savienībā kanabinoīdam 5F-MDMB-PINACA piemērotu kontroles pasākumus.
            
            
               (9)5F-MDMB-PINACA nav minēts ne Apvienoto Nāciju Organizācijas 1961. gada Vienotās konvencijas par narkotiskajām vielām, ne Apvienoto Nāciju Organizācijas 1971. gada Konvencijas par psihotropajām vielām kontrolējamo vielu sarakstā. Šī viela tika pārbaudīta Ženēvā 2017. gada 6.–10. novembrī notikušajā PVO ekspertu komitejas 39. sanāksmē (ECDD) un patlaban tiek vērtēta ANO sistēmā. Savienībai tas neliedz pieņemt lēmumu par kontroles pasākumu piemērošanu vielai.
            
            
               (10)14 dalībvalstis kanabinoīdam 5F-MDMB-PINACA piemēro kontroles pasākumus saskaņā ar valsts tiesību aktiem narkotiku kontroles jomā, un četras dalībvalstis to kontrolē saskaņā ar citiem tiesību aktiem, tādējādi kontroles pasākumu piemērošana visā Savienībā ļautu izvairīties no šķēršļiem tiesībaizsardzības iestāžu un tiesu iestāžu pārrobežu sadarbībā un veicinātu aizsardzību pret riskiem, ko var radīt vielas pieejamība un lietošana.
            
            
               (11)Ar Lēmumu 2005/387/TI Padomei ir piešķirtas īstenošanas pilnvaras, lai tā Savienības līmenī ātri un pamatojoties uz speciālām zināšanām, reaģētu uz jaunu psihoaktīvu vielu parādīšanos, ko konstatējušas un par ko ziņojušas dalībvalstis, un lai visā Savienībā piemērotu šīm vielām kontroles pasākumus. Tā kā ir izpildīti šādu īstenošanas pilnvaru piemērošanai nepieciešamie nosacījumi un procedūra, būtu jāpieņem īstenošanas lēmums, lai kanabinoīdam 5F-MDMB-PINACA piemērotu kontroles pasākumus visā Savienībā.
            
            
               (12)Lēmums 2005/387/TI ir saistošs Dānijai, un tādēļ tā piedalās šā lēmuma pieņemšanā un piemērošanā.
            
            
               (13)Lēmums 2005/387/TI ir saistošs Īrijai, un tādēļ tā piedalās šā lēmuma pieņemšanā.
            
            
               (14)Lēmums 2005/387/TI nav saistošs Apvienotajai Karalistei, tādēļ tā nepiedalās šā lēmuma pieņemšanā un piemērošanā, un Apvienotajai Karalistei tas nav saistošs un nav jāpiemēro,
            
            
               IR PIEŅĒMUSI ŠO LĒMUMU. 
            
            
               1. pants
            
            
               Jaunajai psihoaktīvajai vielai metil-2-{[1-(5-fluorpentil)-1H-indazol-3-karbonil]amino}-3,3-dimetilbutanoātam (5F-MDMB-PINACA) visā Savienībā piemēro kontroles pasākumus.
            
            
               2. pants
            
         
         
            
               Dalībvalstis vēlākais [vienu gadu pēc šā lēmuma publicēšanas dienas] saskaņā ar valsts tiesību aktiem veic pasākumus, kas nepieciešami, lai 1. pantā minētajai jaunajai psihoaktīvajai vielai piemērotu kontroles pasākumus un kriminālsodus, kā paredzēts to tiesību aktos, kas atbilst to saistībām, kuras izriet no ANO 1971. gada Konvencijas par psihotropajām vielām.
            
            
               3. pants
            
            
               Šis Lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
            
            
            
            
               Šo lēmumu piemēro saskaņā ar Līgumiem.
            
            
            
               Briselē,
            
            
               
                     Padomes vārdā –
               
               
                     priekšsēdētājs
               
            
         
         
            
                  
                     (1)
                  
                        OV L 127, 20.5.2005., 32. lpp.
               
               
                  
                     (2)
                  
                        OV L 127, 20.5.2005., 32. lpp.
               
               
                  
                     (3)
                  
                        OV C , , . lpp.